'বীরাসিংহে জাদুতে দেউলিয়াত্ব থেকে বের হয়ে আসছে শ্রীলংকা'
বীরাসিংহে জাদুতে দেউলিয়াত্ব থেকে বের হয়ে আসছে শ্রীলংকা-দৈনিক বণিক বার্তার শিরোনাম এটি।
এই খবরে বলা হচ্ছে দেশটিতে, নিত্যনতুন খাতে বিনিয়োগ নিয়ে এগিয়ে আসছেন বিদেশিরা। জ্বালানি সরবরাহ এখন স্বাভাবিক। খাদ্যপণ্যের দাম কমতির দিকে। রিজার্ভও ঊর্ধ্বমুখী। সব মিলিয়ে অর্থনৈতিক সংকটের দুর্বিষহ দিনগুলো পেছনে ফেলে এসেছে শ্রীলংকা। সর্বশেষ গত মাসেই মূল্যস্ফীতি ৪ শতাংশে নামিয়ে এনেছে দেশটি।
চরম দুর্বিপাকে পড়ার দেড় বছরের মধ্যেই লংকাদ্বীপের অর্থনীতির এ প্রত্যাবর্তনকে রীতিমতো ‘জাদুকরী’ হিসেবে দেখছেন বৈশ্বিক অর্থনীতির পর্যবেক্ষক ও বিশেষজ্ঞরা। এর পেছনে মূল কৃতিত্ব দেয়া হচ্ছে দ্বীপদেশটির কেন্দ্রীয় ব্যাংকের গভর্নর পি নন্দলাল বীরাসিংহেকে। তার নেতৃত্বে সেন্ট্রাল ব্যাংক অব শ্রীলংকার (সিবিএসএল) নেয়া পদক্ষেপগুলোই দেশটিকে কার্যকরভাবে সমৃদ্ধির পথে ফিরিয়ে এনেছে বলে মনে করা হচ্ছে।
Sri Lanka Pays back Bangladesh $100m more – অর্থাৎ বাংলাদেশকে আরও ১০০ মিলিয়ন ইউএস ডলার ফেরত দিল শ্রীলংকা। ডেইলি স্টারের খবর। এতে বলা হচ্ছে দুই বছর আগে শ্রীলঙ্কা যে দুইশো মিলিয়ন ডলার নিয়েছিল তার মধ্যে আরও ১০০ মিলিয়ন বৃহস্পতিবার ফেরত দেয় তারা। এর আগে গত মাসে ৫০ মিলিয়ন ডলার ফেরত দেয় দেশটি।
এ নিয়ে কিছুদিন আগে করা বিবিসি বাংলার রিপোর্টটিও পড়তে পারেন যে শ্রীলংকা কীভাবে দেড় বছরে ঘুরে দাঁড়ালো
এলিভেটেড এক্সপ্রেসওয়ে উদ্বোধন আজ, গাড়ি চলাচল শুরু কাল – দৈনিক যুগান্তরের প্রধান শিরোনাম।
বলা হচ্ছে ঢাকা এলিভেটেড এক্সপ্রেসওয়ের উদ্বোধন আজ। প্রথম ধাপে রাজধানীর বিমানবন্দর (কাওলা) থেকে ফার্মগেট পর্যন্ত সাড়ে ১১ কিলোমিটার অংশ যান চলাচলের জন্য খুলে দেওয়া হচ্ছে। এটিই ঢাকার বুকে প্রথম এক্সপ্রেসওয়ে। অর্থাৎ কোনো ধরনের ট্রাফিক সিগনাল ছাড়াই নির্বিঘ্নে গাড়ি চলাচল করতে পারবে।
সংশ্লিষ্টরা জানান, এক্সপ্রেসওয়ে যেই দূরত্বেই চলুক না কেন, প্রত্যেক গাড়িকে সমান টোল পরিশোধ করতে হবে। প্রাইভেট কার, মাইক্রোবাস, পিকআপ ও হালকা ট্রাককে ৮০, বাস ও মিনিবাস ১৬০, মাঝারি ট্রাক ৩২০ এবং ভারী ট্রাক বা ট্রেইলরে ৪০০ টাকা টোল দিতে হবে। এছাড়া এক্সপ্রেসওয়েতে যান চলাচলে কিছু বিধিনিষেধ থাকছে। পথচারী, মোটরসাইকেল, রিকশা, অটোরিকশাসহ তিন চাকার গাড়ি এতে উঠতে পারবে না। এক্সপ্রেসওয়েতে উঠে গাড়ি থামিয়ে ছবি তোলা যাবে না।
PM to open elevated expressway today – ইংরেজি দৈনিক ঢাকা ট্রিবিউনের শিরোনাম। খবরে বলা হয় বিকাল সাড়ে ৩টায় আগারগাঁওয়ে পুরনো বাণিজ্যমেলার জায়গায় এক অনুষ্ঠানের মাধ্যমে ঢাকা এলিভেটেড এক্সপ্রেসওয়ে উদ্বোধন করবেন প্রধানমন্ত্রী শেখ হাসিনা। এরপর আগামীকাল খুলে দেয়া হবে বিমানবন্দর-খামারবাড়ি অংশ।
Tell Dr Yunus to follow law, foreign ministry to open letter signatories –দ্য বিজনেস স্ট্যান্ডার্ডের শিরোনাম। নোবেল জয়ী অধ্যাপক ইউনূসের বিরুদ্ধে চলমান মামলা স্থগিত করার আহবান জানিয়ে প্রধানমন্ত্রী শেখ হাসিনার প্রতি যে খোলা চিঠি দেয়া হয়েছে সেটার জবাবে এক বিবৃতি দিয়েছে বাংলাদেশের পররাষ্ট্র মন্ত্রণালয়।
এতে বলা হয় এই খোলা চিঠিতে বাংলাদেশের স্বাধীন বিচার ব্যবস্থা নিয়ে তথ্যের বিভ্রান্তি আছে। খোলা চিঠিতে যারা স্বাক্ষর করেছেন তাদের মাধ্যমে ড. ইউনূসকে আইন মেনে চলার আহবান জানানো হয়েছে এই বিবৃতিতে।
ড. ইউনূস প্রসঙ্গে সরকারের অবস্থান নিয়ে কালের কন্ঠের শিরোনাম – গণতন্ত্র, মানবাধিকার নিয়ে বিদেশিদের প্রচ্ছন্ন হুমকিতে কাজ হবে না। এতে বলা হয়েছে বাংলাদেশের মতো একটি স্বাধীন দেশের বিচারব্যবস্থায় বিদেশিদের হস্তক্ষেপ গ্রহণযোগ্য নয় বলে জানিয়েছে পররাষ্ট্র মন্ত্রণালয়।
গ্রামীণ টেলিকমের চেয়ারম্যান ও নোবেলজয়ী অর্থনীতিবিদ ড. মুহাম্মদ ইউনূসের নামে মামলায় বিচারিক প্রক্রিয়া নিয়ে প্রায় ২০০ বিশিষ্ট ব্যক্তির বিবৃতির প্রতিক্রিয়ায় পররাষ্ট্র মন্ত্রণালয় গতকাল শুক্রবার রাতে এক বিবৃতিতে এ কথা জানায়। পররাষ্ট্র মন্ত্রণালয় আরো বলেছে, গণতন্ত্র ও মানবাধিকারের অজুহাতে বিদেশিদের প্রচ্ছন্ন হুমকি বাংলাদেশের জনগণকে আইনের শাসন থেকে বিচ্যুত করতে পারবে না।
এদিকে ড. ইউনূসের বিচার নিয়ে বিদেশি বিশিষ্ট ব্যক্তিদের বিবৃতির প্রতিবাদ জানিয়েছে আইনজীবী, সাংস্কৃতিক ব্যক্তিত্বসহ বিভিন্ন সংগঠন।
বিএনপির র‍্যালিতে চার স্থানে সংঘর্ষ, আহত ৫৯ – দৈনিক দেশ রুপান্তরের খবর। বলা হয় বিএনপির প্রতিষ্ঠাবার্ষিকীর অনুষ্ঠান ঘিরে গতকাল শুক্রবার দেশের চারটি জেলায় দলটির নেতাকর্মীদের সঙ্গে ক্ষমতাসীন দল আওয়ামী লীগের নেতাকর্মী ও পুলিশের সংঘর্ষ হয়েছে।
এর মধ্যে নেত্রকোনার কলমাকান্দায় আওয়ামী লীগ নেতাকর্মী ও পুলিশের সঙ্গে সংঘর্ষে সাতজন গুলিবিদ্ধসহ বিএনপির অন্তত ৩০ নেতাকর্মী আহত হয়েছেন বলে দাবি করেছেন দলটির নেতারা। গাইবান্ধায় পুলিশের সঙ্গে বিএনপি ও যুবদল নেতাকর্মীদের সংঘর্ষে বিএনপির অন্তত ১৫ জন নেতাকর্মী আহত হন। বগুড়ার নন্দীগ্রামে একই দিনে আওয়ামী লীগ-বিএনপি সংঘর্ষে একজন গুলিবিদ্ধসহ আটজন আহত হওয়ার তথ্য পাওয়া গেছে।
বিএনপির প্রতিষ্ঠাবার্ষিকীর মিছিলে হামলার ঘটনায় নিউ এজের শিরোনাম 100 injured as BNP anniv procession attacked বলা হয় শুক্রবার প্রধান বিরোধী দল বিএনপির ৪৫তম প্রতিষ্ঠাবার্ষিকীতে দেশর বিভিন্ন জায়গায় হামলা চালিয়েছে পুলিশ ও ক্ষমতাসীন আওয়ামী লীগ নেতাকর্মীরা, যাতে একশোর উপর আহত হয়েছেন।
জনসভা হলেই জনদুর্ভোগ – দৈনিক সংবাদের শিরোনাম। খবরটি মূলত শুক্রবার রাজধানীতে দুই প্রধান রাজনৈতিক দলের কর্মসূচী ও তাতে মানুষের ভোগান্তি ঘিরে।
এতে বলা হয় শুক্রবার ছুটির দিনে একদিকে ছাত্রলীগের সমাবেশ ঘিরে রাজধানীর সোহরাওয়ার্দী উদ্যানে নেমেছিল নেতাকর্মীদের ঢল। পাশপাশি ছিল বিএনপির প্রতিষ্ঠাবার্ষিকী। শুক্রবার সকাল ১১টার পর থেকে শাহবাগ থেকে মতিঝিল হয়ে ওঠে লোকে লোকারণ্য। একদিক থেকে ছাত্রলীগের নেতাকর্মী অন্যদিকে বিএনপির। দুই বড়ো দলের সমাবেশের কারণে দুপুরের পর থেকে রাজধানী ঢাকা একরকম অচল হয়ে পড়ে।
কে হচ্ছেন নতুন প্রধান বিচারপতি – এমন প্রশ্ন দিয়ে শিরোনাম করেছে দৈনিক নয়া দিগন্ত।
বিস্তারিত বলা হয় প্রধান বিচারপতি হাসান ফয়েজ সিদ্দিকীর বিদায় সংবর্ধনা অনুষ্ঠিত হয়েছে গত ৩১ আগস্ট। তবে দেশের ২৩তম এই প্রধান বিচারপতি অবসরে যাবেন আগামী ২৫ সেপ্টেম্বর। প্রধান বিচারপতির বিদায় সংবর্ধনা অনুষ্ঠিত হওয়ার পর এখন কে হচ্ছেন দেশের ২৪তম প্রধান বিচারপতি তা নিয়ে আইনাঙ্গনে চলছে ব্যাপক আলোচনা।
অতীতের রেওয়াজ অনুযায়ী দেখা গেছে, প্রধান বিচারপতির মেয়াদ শেষ হওয়ার কয়েক দিন আগে ফাইল চূড়ান্ত করে সরকার নতুন প্রধান বিচারপতি নিয়োগ করেন। সংবিধানে বল আছে রাষ্ট্রপতি চাইলে আপিল বিভাগের যেকোনো বিচারপতিকে প্রধান বিচারপতি হিসেবে নিয়োগ দিতে পারেন।’
বর্তমানে সুপ্রিম কোর্টের আপিল বিভাগে আরো ছয়জন বিচারপতি রয়েছেন। রেওয়াজ অনুযায়ী এই ছয়জন বিচারপতির মধ্য থেকে যেকোনো একজন হতে যাচ্ছেন দেশের ২৪তম প্রধান বিচারপতি।
প্রশিক্ষণে ব্যয় ৬১ কোটি ভ্রমণে ৩১ কোটি টাকা – অর্থনৈতিক শুমারি ২০২৩ নিয়ে কালের কন্ঠের অন্যতম প্রধান শিরোনাম।
বলা হয় প্রশিক্ষণ খাতে ব্যয় ধরা হয়েছে ৬১ কোটি টাকা, ভ্রমণে ৩১ কোটি টাকা। জনপ্রতি আপ্যায়ন ব্যয় বরাদ্দ ৯৫০ টাকা। মনিহারিসামগ্রী কেনায় ব্যয় সোয়া ৯ কোটি টাকা। বাংলাদেশ পরিসংখ্যান ব্যুরোর (বিবিএস) অর্থনৈতিক শুমারি প্রকল্পের কিছু খাতে এমন অস্বাভাবিক ব্যয় বরাদ্দ নিয়ে প্রশ্ন উঠেছে। এ জন্য প্রকল্পটি আবার যাচাই-বাছাই করা হবে।
আগামীকাল রবিবার পরিকল্পনামন্ত্রী এম এ মান্নান এ নিয়ে সংশ্লিষ্ট কর্মকর্তাদের সঙ্গে বৈঠক করতে পারেন বলে জানা গেছে। বিবিএসের অধীন ‘অর্থনৈতিক শুমারি ২০২৩’ প্রকল্পটি গত মঙ্গলবার জাতীয় অর্থনৈতিক পরিষদের নির্বাহী কমিটির সভায় (একনেক) অনুমোদিত হয়। সভা শেষে ওই দিন প্রকল্পসংশ্লিষ্ট ব্যক্তিরা সাংবাদিকদের বিভিন্ন প্রশ্নের যথাযথ জবাব দিতে পারেননি।
ডেঙ্গুতে প্রাণহানি ৬০০ ছুঁইছুঁই – দৈনিক মানবজমিনের শিরোনাম এটি। এখানে বলা হয় ডেঙ্গুতে মৃত্যুর মিছিলে ৬০০ জনের কাছাকাছি নাম যোগ হয়েছে।
দিন যত যাচ্ছে, ডেঙ্গুতে মৃত্যুর মিছিল ততই দীর্ঘ হচ্ছে। একদিনে আরও ৪ জনের প্রাণহানি ঘটেছে। চলতি বছরে এ পর্যন্ত ডেঙ্গু জ্বরে মৃত্যুর সংখ্যা দাঁড়িয়েছে ৫৯৭ জনে। দেশে ইতিমধ্যে ডেঙ্গু রোগী মৃত্যু ও শনাক্তে পুরনো রেকর্ড ভেঙে নতুন রেকর্ড সৃষ্টি হয়েছে। গত ২৪ ঘণ্টায় ১ হাজার ৫৩৪ জন রোগী হাসপাতালে ভর্তি হয়েছেন। চলতি বছরের এ পর্যন্ত ১ লাখ ২৫ হাজার ৩৪২ জন ডেঙ্গু রোগী হাসপাতালে ভর্তি হয়েছেন।
ডেঙ্গু কেড়ে নিল তরুণ অভিনেত্রী ও স্কুলছাত্রীর প্রাণ – সমকালের শিরোনাম। বলা হয় এইচএসসি পরীক্ষার্থী ও অভিনেত্রী নিশাত আরা আলভিদা নিজ বাসায় ডেঙ্গু আক্রান্ত হয়ে মারা গিয়েছেন। একই দিন সাভারে ১১ বছর বয়সী এক স্কুলছাত্রীর মৃত্যু হয়েছে।
এশিয়া কাপে ভারত-পাকিস্তান ম্যাচ নিয়েও শিরোনাম করেছে বেশ কিছু পত্রিকা। বাংলাদেশ প্রতিদিনের শিরোনাম ভারত-পাকিস্তান মহারণ আজ। ম্যাচটি ঘিরে গোটা বিশ্বের ক্রিকেটপ্রেমীদের মাঝে তৈরি হয়েছে সূক্ষ্ম বিভাজন। ক্যান্ডির পাল্লেকেলে স্টেডিয়ামে বিকাল সাড়ে ৩টায় রোহিত শর্মার ভারতের প্রতিপক্ষ বাবর আজমের পাকিস্তান।
এ নিয়ে বিবিসি বাংলার প্রতিবেদন পাকিস্তান-ভারত ম্যাচ, লড়াইয়ের ভেতরে লড়াই।

Summary Not Found